Virum Kirke
Virum Kirke er en sognekirke, der ligger centralt i Virum.
Kirken har ingen kirkegård i umiddelbar tilknytning og er i stedet omgivet af parkeringspladser, en plæne mod syd og en kontorbygning mod nord. Der er indkørsel til kirken fra syd.
Kirken fra 1937-1940 er opført i gule teglsten efter tegning af arkitekt Niels Skrivers (1880-1941). Kirken bestod oprindeligt af et kor, et skib og et tårn mod vest, men i 1957 blev kirken ombygget til en korskirke og udvidet med to korsarme mod nord og syd. Den nordlige korsarm fik en kapeludbygning, og i 2007-2008 blev den nuværende kontorbygning mod nordvest indviet.
Indvendigt præges kirken af det lyse tøndehvælvede træloft, som konvergerer i korsskæringen, de lyse vægge og de mange kurvehanksbuede vinduer, som alle er med glasmalede mosaikdekorationer. Kirkens belysning er designet af arkitekten Erik Lassen, som i 1993 stod bag en gennemgribende restaurering af kirkerummet.
Kirkens inventar er moderne og er overvejende holdt i træfarver. En stor del af inventaret er skabt af kunstneren Jens Urup Jensen, som også står bag glasmalerierne, herunder den enkle døbefont i malm og altertavlen som udgøres af en gobelin (vævet billedtæppe) med et rødt kors og påskemorgen som motiv.
Orgelet er fra 2003 og erstattede det oprindelige fra 1941.